**ΠΡΟΤΥΠΑ – ΕΙΔΩΛΑ ΚΑΙ ΝΕΟΙ**

**Ορισμός:**

**Πρότυπο** είναι το πρόσωπο εκείνο που λόγω του τρόπου ζωής του ή της αξίας του λειτουργεί ως παράδειγμα προς μίμηση. Ως πρότυπο θεωρείται και κάθε συμπεριφορά ή στάση ζωής που είναι άξια προς μίμηση λόγω των θετικών χαρακτηριστικών της.

Ιστορική ανασκόπηση: τα πρότυπα διαμορφώνονται ανάλογα με τις εποχές και με βάση τις επικρατούσες συνθήκες (κοινωνικές, πολιτικές, οικονομικές κ.λ.π.). Στις πρώτες κοινωνικές ομάδες το πρότυπα ήταν ο καλός, γρήγορος και δυνατός κυνηγός. Στην Αθήνα του 5ου π. Χ. αι. το πρότυπα ήταν ο «καλός καγαθός ανήρ»(=όμορφος και ενάρετος). Στο Μεσαίωνα τα πρότυπα είχαν θρησκευτικό χαρακτήρα. Στο Διαφωτισμό ίσχυσε το πρότυπο του λογικού, ελεύθερου και καθολικού ανθρώπου (homo universalis). Στην εποχή μας επικρατεί σύγχυση ως προς τα πρότυπα. Ως επικρατέστερο προβάλλεται ο οικονομικά επιτυχημένος άνθρωπος.

Από πού αντλούμε πρότυπα ζωής και συμπεριφοράς; 🡪 Από όλες τις εκφάνσεις της ζωής μας:

* Οικογένεια
* Αθλητισμός
* Σχολείο
* ΜΜΕ
* Πολιτική
* Εργασία
* Θέατρο, κινηματογράφο
* Φιλία

**Είδωλο** είναι το πρόσωπο εκείνο που λόγω της συστηματικής προβολής του, κυρίως από τα ΜΜΕ, έχει γίνει αντικείμενο θαυμασμού και λατρείας. Τα είδωλα είναι συνήθως κατασκευασμένα και εφήμερα (τραγουδιστές, αθλητές, ηθοποιοί) και προωθούνται μαζικά από τα ΜΜΕ, τη μόδα, τη βιομηχανία του θεάματος, προκειμένου να προβληθούν στο ευρύ κοινό ιδέες, τρόποι ζωής και προϊόντα. Επομένως, δεν έχουν πραγματική αξία, δεν είναι γνήσια πρότυπα, αλλά προβάλλονται για να επιτευχθούν κυρίως οικονομικοί στόχοι.

**Γιατί οι νέοι αναζητούν πρότυπα ή είδωλα;**

* Επειδή βρίσκονται στο ξεκίνημα της ζωής τους, αναζητούν ερείσματα, σταθερούς άξονες που θα τους κατευθύνουν και θα τους προσανατολίσουν.
* Δεν έχουν διαμορφώσει ακόμα την προσωπικότητά τους και δεν έχουν κατασταλάξει με τα πιστεύω τους. Έτσι, εντυπωσιάζονται εύκολα απ’ ό,τι φαντάζει ιδιαίτερο και ξεχωριστό.
* Λόγω έλλειψης αυτογνωσίας και αυτοπεποίθησης πιστεύουν ότι θα διακριθούν στη ζωή αν μοιάσουν ή ταυτιστούν με κάποιο είδωλο ή πρότυπο.
* Λόγω ανωριμότητας και έλλειψης εμπειρίας θαμπώνονται εύκολα από τα είδωλα που η βιομηχανία του θεάματος προβάλλει με έντεχνο τρόπο.
* Η ταύτιση με ένα πρότυπο ή είδωλο μπορεί να καλύπτει συναισθηματικά κενά που μπορεί να βιώνει ο νέος στη ζωή του.

**Η επίδραση των προτύπων στους νέους**

*Τα θετικά πρότυπα:*

* Διαμορφώνουν τον χαρακτήρα και αναπτύσσουν την προσωπικότητα του νέου
* Τους εμπνέουν και τους ωθούν σε δημιουργική δράση
* Δραστηριοποιούν τη σκέψη του νέου και συμβάλλουν στην πνευματική τους ωρίμαση
* Βοηθούν τους νέους να κατακτήσουν την αυτογνωσία και να αποκτήσουν εμπιστοσύνη στον εαυτό τους
* Συμβάλλουν στην ορθή κοινωνικοποίηση και πολιτικοποίησή τους αφυπνίζοντας τη συνείδησή τους και υποδεικνύοντας τις ευθύνες και τα καθήκοντά τους ως μελών του κοινωνικού συνόλου

*Τα αρνητικά πρότυπα:*

* Καταργούν την εσωτερική ελευθερία των νέων
* Οδηγούν τους νέους στην τυφλή μίμηση και τον φανατισμό
* Προωθούν υλιστικές αξίες (καταναλωτισμός, εύκολος πλουτισμός)
* Γεμίζουν με άγχος τους νέους που προσπαθούν να τα μιμηθούν και να φανούν αντάξιοί τους
* Αποπροσανατολίζουν τους νέους από τα ουσιαστικά ζητήματα της ζωής, τους αδρανοποιούν και τους εφησυχάζουν

 